KLASA: 034-05/25-01/31

URBROJ: 711-02-02/01-2025-2

Zagreb, 12. ožujka 2025.

**IVAN KOS**

**direktor društva Zračna luka Osijek d.o.o.**

**Predmet: mišljenje na zahtjev obveznika Ivana Kosa, direktora trgovačkog društva Zračna**

**luka Osijek d.o.o.**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 28. veljače 2025. zaprimilo zahtjev za mišljenjem kojeg je podnio obveznik Ivan Kos, direktor trgovačkog društva Zračna luka Osijek d.o.o.

Obveznik u zahtjevu navodi da obnaša dužnost direktora navedenog trgovačkog društva te da je imatelj poslovnih udjela u trgovačkom društvu Dimnjak d.o.o., u nominalnom iznosu 27.150,00 EUR-a. Navodi kako namjerava prenijeti upravljačka prava nad svojim poslovnim udjelom na odvjetnika Velimira Slovačeka, sa sjedištem ureda u Osijeku.

Obveznik je dostavio nacrt ugovora o prijenosu upravljačkih prava kojim bi prenio pravo upravljanja temeljem udjela u vlasništvu u predmetnom društvu, na odvjetnika Velimira Slovačeka iz Osijeka. Iz navedenog ugovora proizlazi kako temeljeni kapital društva iznosi 59.870,00 eura, odnosno da obveznik ima više od 5% udjela u vlasništvu istog.

Povodom navedenog zahtjeva obveznika, Povjerenstvo u sastavu Aleksandre Jozić-Ileković, kao predsjednice Povjerenstva, Ines Pavlačić, Nike Nodilo Lakoš, Igora Lukača i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 74. sjednici održanoj 12. ožujka 2025. godine, je obvezniku dalo mišljenje kako slijedi.

Člankom 8. stavkom 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Člankom 19. stavkom 1. ZSSI-a propisano je da će obveznik koji ima 5% i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. toga Zakona, ili na posebno tijelo. Člankom 19. stavkom 4. ZSSI-a propisano je da za vrijeme dok su njegova upravljačka prava u trgovačkim društvima prenesena na drugu osobu ili posebno tijelo, obveznik ne smije davati obavijesti, upute, naloge ili biti u vezi s tom osobom ili tijelom tako da utječe na ostvarivanje prava i ispunjavanje obveza koji proizlaze iz članskih prava u tim društvima. Obveznik ima pravo da ga se jedanput godišnje obavještava o stanju trgovačkih društava u kojima ima udjele.

Pojam povezane osobe u smislu ZSSI-a definiran je člankom 5. stavkom 1. točkom 6. toga Zakona na način da su to osobe navedene u točki 3. toga stavka, tj. član obitelji obveznika (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Slijedom navedenih zakonskih odredbi, obveznik Ivan Kos je za vrijeme obnašanja dužnosti direktora trgovačkog društva Zračna kuka Osijek d.o.o. dužan prenijeti upravljačka prava koja proizlaze iz udjela u vlasništvu u trgovačkom društvu Dimnjak d.o.o. na drugu osobu, koja ne može biti član njegove obitelji ili druga interesno povezana osoba, što je dužan učiniti u roku od 60 dana od stupanja na dužnost, sukladno članku 8. stavku 1. ZSSI-a. Stoga obveznik zakonito postupa u smislu članka 19. stavka 1. ZSSI-a kada namjerava prenijeti upravljačka prava na odvjetnika.

Također se ukazuje obvezniku da temeljem odredbe članka 20. stavka 1. ZSSI-a u razdoblju u kojem obnaša dužnost direktora trgovačkog društva Zračna luka Osijek d.o.o. ne smije nastati poslovni odnos tog društva sa društvom Dimnjak d.o.o., te da isti poslovni odnos temeljem odredbe članka 22. stavka 1. ZSSI-a ne smije nastati niti tijekom razdoblja od 12 mjeseci od dana prestanka obnašanja dužnosti

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Ivan Kos, elektroničkom poštom
2. Objava na mrežnim stranicama Povjerenstva
3. Pismohrana